Järven jää näyttää nyt hämäävän paksulta, mutta on hengenvaarallisen heikkoa – Satamapäällikkö: "Sinne ei ole asiaa missään tapauksessa"

Järvien jäät ovat Pirkanmaalla niin heikkoja, ettei sinne ole mitään asiaa nyt joulukuun lopussa. Näsijärven ja Pyhäjärven selät ovat vielä auki, ainoastaan tietyt poukamat ovat ehtineet jäätyä. Satamapäällikkö Matti Joki kertoo, että ainakin Tasanteella ja Santalahdessa on jo jäätä. Myös pienemmät järvet Pirkanmaalla voivat olla kokonaan jäässä. Joki kuitenkin muistuttaa, että se on tällä hetkellä ainoastaan muutaman sentin vahvuista. –Järven jäälle ei ole asiaa missään tapauksessa. Jään päällä on paljon lunta, ja se hämää, että jää olisi vahvempaa kuin onkaan. Joen mukaan järven jää vahvistuu paraikaa, vaikka lämpötila on noin nollan molemmin puolin. Jäätä peittävä lumi kuitenkin hidastaa jään vahvistumista. Selät jäässä vasta ensi vuonna Joki arvioi, että Näsijärvi jäätyy kokonaan vasta pitkällä ensi vuoden puolella. Pyhäjärvi voi olla jäässä hieman aiemmin. –Kyllä se yleensä on mennyt tammikuun puolella, mutta viime vuonna järvet olivat jäässä jo joulukuussa. Se tarvitsisi sellaisen 20 asteen pakkasen ja tyynen ilman, niin voisi jäätyä nopeastikin. Näsijärven selälle ja Tohlopin jäälle tehdyt luistinradat ovat olleet viime vuosien hittejä. Matti Joki kertookin, että hänelle on tullut lukuisia kyselyitä, milloin rata valmistuu. Mitä todennäköisimmin luistelemaan pääsee vasta ensi vuonna. –Uskon, että Tohloppiin voidaan saada luistinrata jo ennen tammikuutakin, Joki sanoo.